  Виталий Пронин Кызьы азинскоз странамы матысь аръёссэ? 1-тӥ южтолэзе Россилэн Президентэз Владимир Путин Федерал Собранилы вазиськонэн потӥз.Улонэз ӟечомытонРоссилэн Президентэз бадӟым саклык висъяз калыклэсь улонзэ умоятонлы, экономикаез азинтонлы но обороналы.- Россия али тып-тып пыд вылаз сылэ ни, озьы ке но тросэз ужпумъёсмы сэрттымтэ-пертчымтэ на, - кутскиз Владимир Путин. - Россия - со нырысь ик адямиос, соослэсь улонзэс умоятыны кулэ. 2000-тӥ арын 42 миллион адями - со 30 процент - куанер улӥз. Али та лыдпус - 20 миллион. Со трос на. Адямиослы умой но кельшись уж дэмлано, уждунзэс йылтоно, соос асьсэзыс сюдыны мед быгатозы.1990-тӥ аръёсы пиналъёс ӧжыт вордскизы бере, али ужась калыклэн лыдыз ичиёмиз. Но шӧдӥськиз, анайёслы юрттонъя программаослэн пайдазы бад-ӟым шуыса. Соин ик та уж азинтэмын луоз. Матысь 6 аръёссэ анайёсты но нылпиосты утёнлы, соослы юрттӥськонлы 3,4 триллион манет висъяськоз.- 2017-тӥ арын выль патер басьтӥз 3 миллион адями, 2024-тӥ арозь выль улон инты арлы быдэ басьтыны кулэ 5 миллион адями, - шуиз Владимир Путин. - Та ужпум быдэстымон! Со понна нырысь ик кулэ уждунэз будэтыны, собере ипотекалэсь дунзэ уськытыны но тросгес коркаос пуктылыны. Азьланяз ипотекаез 7-8 процентэн сётъяно, нош пуктоно 120 миллион квадрат метр юртъёс, али ми ӝутӥськом 80 миллион квадрат метр.Городъёсты, гуртъёсты азинтон Умой улон бадӟым городъёсын гинэ луыны кулэ ӧвӧл, туала амалъёсты уже кутыса, азинтоно пичиоссэ но, палэнэ кельтоно ӧвӧл гуртъёсты. Со вакытэ ик гуртъёс, каръёс асьсэлэсь туссэс ыштыны кулэ ӧвӧл.- Федерал сюресъёс умой лэсьтэмын ке, гуртъёсын соос номырлы лэсянтэмесь. Сюресъёслэсь ӟечлыксэс котьку но син азьын возёно, - вазиськиз улос кивалтӥсьёслы Владимир Путин. - Сюресъёсты тупатъяны матысь аръёсы ми 2 поллы тросгес уксё висъяны кутском. Кулэ улос аэропортъёсты кужмоятыны. Али бускельёс доры но куддыр Москва пыр лобоно луэ. Азьланяз югдурез воштоно, ӝыныысьтыз аэропортъ-ёсысь мукет городъёсы меӵак лобыны мед луоз.Гуртъёсы вуттоно Интернет, оптоволокно, нош Дальний Востокысь, кыдёкысь Уйпалась калык вотэсэ спутник пыр пырыны мед быгатоз.- Вотэсын адямиос огазеяськыны быгатозы, ӟеч ужъёс, проектъёс быдэсъялозы, - пусйиз Владимир Путин.Лулчеберет Улосъёсын лулчеберетъя комплексъёс пуктӥськозы. Отчы пырозы концерт возьматон залъёс, театръя, крезьгуръя, эктонъя школаос, музейёс усьтылозы адӟытонъёссэс.- Малы чеберлыкез шыкысъёсын ватыса возьыны кулэ, - шуиз Владимир Путин.Нырысетӥ центр усь-тӥськоз Владивостокын, собере - мукет интыосын но.Экономика 2025-тӥ арозь Россия дуннеысь 5 тужгес азинскем кунъёс пӧлы пырыны кулэ. Со понна пӧртэм удысъёсын воштӥськонъёс ортчытоно, уго ужан амалъёсмы вужмемын ни. Кулэ ӧвӧл люкетыны ужбергатӥсьёслы но, матысь дыре соос 25 миллион адямилы уж сётыны кулэ. Кысконо инвестициосты.- Выль технологиос туж ӝог азинско, ми соосты ӧм сутэ, уже ӧм кутэ ке, бере кылёмы, - пусйиз Владимир Путин.Россия шундыӝужан но шундыпуксён палъёсысь странаосты герӟа. Озьыен, тросэз вузъёс ми пыр пото. 2024-тӥ арозь БАМ но ТРАНССИБ чугун сюресъёс 180 миллион тонна вуз вуттыны кулэ. Али вутто 120 миллион тонна. Быдэс странамы пыр та вузъёс 7 нунал куспын потыны кулэ.Кӧня ке толэзь ортчыса, усьтӥськоз ни Крымен герӟась выж. Со Сьӧд зарезь котырысь улосъёсты зол азинтыны юрттоз.АрмияАрмимы берло дыре узырмиз 300-лэсь ятыр пӧртэм пумо военной техникаен, 80 выль баллистической ракетаосын, подводной лодкаослы чаклам 102 баллистической ракетаосын, 3 «Борей» ракетной крейсеръёсын но мукет. Асьмелэн ож тӥрлыкмы дуннеысь одӥгез кужмоеныз лыдъяське, со шӧдӥськиз Сириын пуромем ожмаськонэз буйгатон дыръя но.Кунмес утёнВладимир Путин тод-матӥз выль ож тӥрлыкен - кыдёке лобись бурдо ракетаосын, «Сармат», «Кинжал» комплексъёсын но мукетъёсыныз. Соос быгато Америкалэсь ракетаосты утчась-шедьтӥсь системаоссэ эрекчаны. Ваньмыз та лэсьтӥське странамес утён понна.- Дуннелы кышкытлык кылдытыны кулэ ӧвӧл, кулэ пуксьыны котырес ӝӧк сьӧры но вераськыны, ӵошен малпаськыны, кызьы утёно но азинтоно цивилизациез. Ми весяк со сярысь вераськомы, - шуиз Владимир Путин.Туспуктэм: kremlin.ru  